**Școala Europeană de Magnetism ESM 2021, parte a cooperării interuniversitare dintre Franța și România**

Colaborările interuniversitare reprezintă una dintre numeroasele forme de schimb cultural franco-român. Din păcate, acestea sunt, de asemenea, încetinite în această perioadă de pandemie. Cu toate acestea, tradiția colaborărilor dintre Grenoble și România este un atu. Această colaborare a fost inițiată de mai bine de 50 de ani printr-un stagiu stiințific al unui cercetător de la Universitatea Babe§-Bolyai (Prof. E. Burzo) din Cluj în laboratorul premiantului Nobel în fizică, Louis Néel. Din cauza condițiilor specifice perioadei comuniste, acest debut reuşit de colaborare a fost întrerupt timp de 20 de ani. În noile condiții create după Revoluția Română din 1989, aceasta colaborare științifică a fost reluată pe mai multe nivele: stagii de cercetare în universitățile și institutele de cercetare de talie internațională de la Grenoble și studii universitare la nivel licență, master și doctorat. Profitând de noile condiții, Facultățile de Fizică şi de Ştiinţa Materialelor din Cluj-Napoca și Grenoble, de la Universitatea Babeș Bolyai (UBB), Universitatea Tehnică din Cluj-Napoca (UTCN) şi respectiv Universitatea Grenoble-Alpes (UGA) au co-organizat programme de pregătire la nivel master și doctorat și prin sistemul de cotutela. Colaborarea excelentă dintre cele două centre universitare a condus la organizarea primei școli de magnetism franco-române în anul 1997. Succesul acestei acţiuni a făcut ca această școală să devină perenă, fiind organizată din doi în doi ani în România, facilitând astfel participarea tinerilor studenți și cercetători români, care, în aceea perioadă dispuneau cu greu de resursele financiare necesare accederii la o acțiune științifică de acest nivel. Școala avea titulatura de franco-română, dar încă de la prima ediție a beneficiat de lectori din mai multe țări europene. Grație succesului acestei școli, ea devine una din cele mai reprezentative școli de magnetism din Europa și din anul 2003 devine Scoala Europeană de Magnetism, ESM, fiind organizată în diferite centre științifice din Europa, <http://magnetism.eu/16-history.htm>.

În perioada 7-17 septembrie 2021, a avut loc la Cluj-Napoca o nouă ediție a Școlii Europene de Magnetism. De această dată, tema aleasă a fost „*De la proprietățile fundamentale ale materiei la materiale magnetice și aplicații*”. Urmând edițiile anterioare, această școală a reunit doctoranzi în fizică, chimie și inginerie, dar și tineri doctori. Organizată în colaborare cu Universitatea din Grenoble Alpes, CNRS, CEA din Grenoble și două universități românești, Universitatea Babeș Bolyai și Universitatea Tehnică din Cluj-Napoca, această școală a pregătit aproape 160 de doctoranzi din 28 de țări diferite, de peste tot în lume. În această perioadă complicată de sănătate, aproape o sută de participanți au fost prezenți la Cluj, ceilalți făcând cursuri și tutoriale prin videoconferință (participanţi de pe 5 continente). Cei 30 de profesori au venit din diverse țări (Italia, Franța, România, Germania, Belgia, Japonia...). De menționat că mai mulți profesori români implicați au fost doctoranzi sau cercetători invitați la Grenoble sau sunt membri ai GIR. ESM 2021 a fost un succes și, buna organizare, a facut sa nu avem niciun participant infectat cu COVID!

Pe lângă cele zece zile intense de pregătire științifică, participanții la ESM 2021 au putut să descopere o parte din Transilvania și să aprecieze, ca la fiecare ediție, calitatea primirii din partea românilor. Studenții și profesorii au vizitat orașul Cluj-Napoca, dar și SalinaTurda și au făcut o excursie în Cheile Turzii. Excursia s-a finalizat cu o masă convivială în mijlocul podgoriei de lângă salina Turda. Unul dintre participanți a realizat un videoclip care arată excursia în defileul Cheilor Turzii. Merită efortul, cheile văzute dintr-o dronă, așa cum probabil nu le-ați mai văzut până acum. Aici este linkul. <https://youtu.be/LFzecho-U8o>

Anul acesta școala a beneficiat de o vreme deosebit de însorită și condiții foarte bune de locuit, precum și de complexul sportiv din campusul Parcului Iuliu Hațieganu (cunoscut și sub numele de Parcul Babeș). Feedback-ul studenților a fost unul foarte pozitiv, fără îndoială că mulți participanți își vor păstra o imagine bună a țării, a bucătăriei și a locuitorilor ei.